b'\n_START_ARTICLE_\nBod\xc3\xb8\n_START_SECTION_\nHistoriaa\n_START_PARAGRAPH_\nBod\xc3\xb8 sai kaupunkioikeudet vuonna 1816. Vuosina 1860-1880 sillin kalastus alueella oli hyvin tuottoisaa ja t\xc3\xa4m\xc3\xa4 satamakaupunki kasvoi nopeasti. Vuonna 1940 silloinen kuudentuhannen asukkaan kaupunki vaurioitui pahoin saksalaisten hy\xc3\xb6kk\xc3\xa4yksess\xc3\xa4: 3500 menetti kotinsa.\n_START_SECTION_\nIlmasto\n_START_PARAGRAPH_\nBod\xc3\xb8ss\xc3\xa4 vallitsee meri-ilmasto: vuoden keskil\xc3\xa4mp\xc3\xb6tila on siell\xc3\xa4 +4,5\xc2\xa0\xc2\xb0C, kun samalla leveysasteella sijaitsevalla Rovaniemell\xc3\xa4 se on +0,2\xc2\xa0\xc2\xb0C. Tammikuun keskil\xc3\xa4mp\xc3\xb6tila on \xe2\x80\x932,2\xc2\xa0\xc2\xb0C, hein\xc3\xa4kuun +12,5\xc2\xa0\xc2\xb0C (vuorokauden keskil\xc3\xa4mp\xc3\xb6tila, ei keskim\xc3\xa4\xc3\xa4r\xc3\xa4inen p\xc3\xa4iv\xc3\xa4l\xc3\xa4mp\xc3\xb6tila). Bod\xc3\xb8ss\xc3\xa4 mitataan my\xc3\xb6s Norjan kovimmat tuulet.\n_START_SECTION_\nLiikenne\n_START_PARAGRAPH_\nNorjan etel\xc3\xa4osista tuleva rautatieverkko p\xc3\xa4\xc3\xa4ttyy Bod\xc3\xb8h\xc3\xb6n. Hurtigruten-laivareitti k\xc3\xa4y kaupungissa, ja sielt\xc3\xa4 on s\xc3\xa4\xc3\xa4nn\xc3\xb6llinen lauttayhteys Lofooteille. Siell\xc3\xa4 on my\xc3\xb6s lentokentt\xc3\xa4. Bod\xc3\xb8ss\xc3\xa4 sijaitsee suuri NATO:n lentotukikohta. Norjan valtion yll\xc3\xa4pit\xc3\xa4m\xc3\xa4, kooltaan merkitt\xc3\xa4v\xc3\xa4 Norjan ilmailumuseo sijaitsee sekin Bod\xc3\xb8ss\xc3\xa4.'